B. Bugár, podpredseda NR SR: (2003-12-05):
Ľ. Navrátilová, poslankyňa: Ďakujem za slovo. Začnem tam, kde vlastne skončila pani Edit Bauer, keď hovorila, aké vlastnosti musí mať dôchodkový systém. A pridala by som k bezpečnosti a k výnosovosti ešte aj jednu vlastnosť, ktorá sa volá dôveryhodnosť. Vo výbore sa nám podarilo ten prvok nedôveryhodnosti tohto systému, ktorý bol založený na akomsi poštátnení prostriedkov, ktoré budú občania a ich zamestnávatelia vkladať do tohto systému, prelomiť a dnes môžem povedať, že naozaj môžeme s pokojným svedomím predstúpiť pred občanov a hovoriť im: Tie úspory budú vaše. Pri bezpečnosti by som sa rada pozastavila ešte nad jednou skúsenosťou už toľkokrát omieľaného nášho pobytu v Chile. Pre mňa bolo veľmi zaujímavé vidieť, akú autoritu mala tá finančná autorita podľa ich zákona, kde človek, ktorý mal na starosti kontrolu správcovskej spoločnosti, užíval autoritu, pred ktorou sa triasli všetky správcovské spoločnosti. Chcem z tohto miesta vysloviť nádej, že sa aj nám podarí vybudovať takú autoritu, ktorá ukontroluje tieto dôchodcovské správcovské spoločnosti a zvýši tým aj dôveryhodnosť občanov v druhý pilier. Diskusia, ktorá nebola uzavretá, sa týka vlastne tretieho atribútu starobného sporenia a to je výnosovosť. Dá sa povedať, že pokiaľ sme medzi koalíciou a opozíciou našli nejaké spoločné stanovisko k týmto dvom vlastnostiam starobného sporenia, v otázke výnosovosti sme sa vlastne nedostali nikam. O čo vlastne ide? Ide o to, že pokiaľ my správcovským spoločnostiam obmedzíme investovanie v nejakom percente na domáci trh, vlastne sa stane to, že garancia výnosovosti nebude taká, ako by mohli operovať so všetkými prostriedkami v tom najvýhodnejšom prostredí. V tej súvislosti si myslím, že je to len pokus, napriek tomu chcem predniesť návrh, ktorým sa nebude obmedzovať nakladanie dôchodkových úspor žiadnym spôsobom. Ten návrh znie: V čl. I § 82 odsek 5 sa vypúšťa, ostatné odseky sa prečíslujú. Chcem v tejto súvislosti pripomenúť aj náš vstup do Európskej únie, kde je zabezpečený voľný pohyb kapitálu. A podľa mojej mienky takéto ustanovenie, ako máme zakomponované dnes v návrhu, ktorý prerokúvame, je porušením tohto princípu voľného pohybu kapitálu. Ja rozumiem tomu, že sa viacerí poslanci snažia použiť tieto prostriedky aj na rozvoj ekonomiky Slovenska. Ale použijem zase slovník, ktorý používa tu opozícia, že z makroekonomických ukazovateľov sa nikto nenaje, a preto sa v tomto prípade naozaj staviam do takej pozície, že najskôr dôchodková reforma a až potom sú všetky ostatné efekty pre národné hospodárstvo Slovenska. Druhý pozmeňujúci návrh, ktorý predkladám, sčasti legislatívne zlepšuje ten návrh, ktorý sme dostali, a dovoľte, a nebude to krátke, prečítam vám to. K čl. I: 1. V § 27 ods. 2 sa slová „na bežný účet toho dôchodkového fondu“ nahrádzajú slovami „na bežný účet vedený pre tento dôchodkový fond“. 2. V § 60 ods. 2 sa slová „podľa § 47 ods. 11“ nahrádzajú slovami „podľa § 47 ods. 10“. 3. V § 64 ods. 6 písm. f) sa za slová „dôchodkovej správcovskej spoločnosti“ vkladajú slová „viesť osobný dôchodkový účet sporiteľa“. 4. V § 69 sa odsek 2 dopĺňa písmenom c), ktoré znie: „c) bolo jej odňaté povolenie na vznik a činnosť dôchodkovej správcovskej spoločnosti podľa § 73 ods. 4.“ 5. V § 73 ods. 1 sa slová „12 mesiacov“ nahrádzajú slovami „18 mesiacov“. Chcem len poznamenať, že písomný návrh, ktorý ste dostali, obsahuje ešte ďalšie ustanovenia, ktoré tu neprednesiem. V čl. III bod 4 znie: Doterajší text § 67 sa označuje ako odsek 1 a dopĺňa sa odsekom 2, ktorý znie: „(2) Poistenec, ktorý je sporiteľom podľa osobitného predpisu, má nárok na predčasný starobný dôchodok, ak a) splnil podmienky vyplácania predčasného starobného dôchodku podľa osobitného predpisu, b) bol dôchodkovo poistený najmenej 10 rokov, c) suma predčasného starobného dôchodku ku dňu, od ktorého požiadal o jeho priznanie, je vyššia ako 0,6-násobok sumy životného minima pre jednu plnoletú fyzickú osobu podľa osobitného predpisu.“ Takže v prvých štyroch bodoch ide o spresňujúce texty, v piatom bode sa navrhuje predĺženie obdobia, v ktorom budú dôchodkové správcovské spoločnosti povinné splniť podmienku minimálneho počtu sporiteľov v dôchodkových fondoch. A posledný môj pozmeňujúci návrh sa týkal previazanosti poskytovania predčasného starobného dôchodku podľa zákona o sociálnom poistení poistencovi, ktorý bol súčasne sporiteľom s poskytovaním predčasného starobného dôchodku podľa zákona o starobnom dôchodkovom sporení. Tretí môj návrh sa týka dedenia v starobnom dôchodkovom sporení. Navrhujem, aby sa § 40 Podmienky dedenia v starobnom dôchodkovom sporení upravil takto: „(1) Na dedenie v starobnom dôchodkovom sporení sa vzťahuje Občiansky zákonník, ak tento zákon neustanovuje inak. (2) Ak zomrel sporiteľ alebo poberateľ starobného dôchodku ako disponibilného prebytku a predčasného starobného dôchodku ako disponibilného prebytku podľa tohto zákona a niet osôb, ktorým by sa vyplácal vdovský dôchodok ako disponibilný prebytok, vdovecký dôchodok ako disponibilný prebytok alebo sirotský dôchodok ako disponibilný prebytok podľa tohto zákona, je suma rovnajúca sa aktuálnej hodnote osobného dôchodkového účtu zomretého predmetom dedenia po zomretom, ak zomretý v zmluve o starobnom dôchodkovom sporení s dôchodkovou správcovskou spoločnosťou neurčil pre tento prípad ako poberateľa tohto majetku inú fyzickú osobu alebo právnickú osobu.“ V tejto súvislosti sa vypúšťa odsek 4 v § 29. Odôvodnenie: Navrhuje sa, aby zostatok osobného dôchodkového účtu zomretého bol v jeho aktuálnej hodnote predmetom dedenia. Ďalší môj návrh sa týka starobného dôchodkového zabezpečenia, starobných dôchodkov sudcov a prokurátorov. Po prvé. V čl. IV sa vkladajú nové čl. VI a VII, ktoré znejú: Čl. VI – zákon č. 154/2001 Z. z. o prokurátoroch a právnych čakateľoch prokuratúry v znení zákona č. 669/2002 Z. z., zákona č. 462/2003 Z. z. a zákona“ – ktorý bude mať ešte len číslo – „sa mení a dopĺňa takto: 1. § 134 až 137 sa vypúšťajú. 2. V § 138 sa vypúšťa odsek 2. Súčasne sa zrušuje označenie odseku 1. 3. V § 139 ods. 1 sa vypúšťajú slová „a príplatok k dôchodku“. 4. V § 140 sa vypúšťa odsek 2. Doterajšie odseky 3 až 5 sa označujú ako odseky 2 až 4. 5. V § 140 sa vypúšťa novooznačený odsek 3. 6. V § 141 sa vypúšťa odsek 2. Doterajší odsek 3 sa označuje ako odsek 2. 7. Za § 263 sa vkladá nový § 263a, ktorý znie: „§ 263a – Nárok na príplatok k dôchodku, ktorý vznikol do 31. decembra 2003, zostáva zachovaný. Pri výplate príplatku k dôchodku sa postupuje podľa právneho predpisu účinného do 31. decembra 2003.“ Čl. VII – Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z. a zákona č. 670/2002 Z. z. a zákona č. 462/2003 Z. z. sa mení a dopĺňa takto: 1. § 95 sa vypúšťa. 2. Nadpis nad § 96 znie: „Konanie o príplatku k náhrade príjmu, o príplatku k nemocenskému a o príplatku k materskému.“ 3. § 99 znie: “(1) Príplatok k náhrade príjmu, príplatok k nemocenskému a príplatok k materskému sa vypláca pozadu za každý príslušný kalendárny mesiac spolu s platom. (2) Výška príplatkov podľa odseku 1 sa zaokrúhľuje na celé desiatky korún smerom nahor.“ 4. V § 100 ods. 2 sa vypúšťa druhá veta. 5. V § 101 sa vypúšťa odsek 2. Doterajší odsek 3 sa označuje ako odsek 2. 6. Za § 151 sa vkladá nový § 151b, ktorý znie: „Nárok na príplatok k dôchodku, ktorý vznikol do 31. decembra 2003, zostáva zachovaný. Pri výplate príplatku k dôchodku sa postupuje podľa právneho predpisu účinného do 31. decembra 2003.“ Doterajší čl. VI sa označuje ako čl. VII. 2. V novooznačenom čl. VI sa označuje ako VIII. V novooznačenom čl. VIII sa slová „článku II a článku III sedemnásteho bodu, ktoré nadobúdajú účinnosť 1. januára 2004“ nahrádzajú slovami „článku II, článku III sedemnásteho bodu, článku VI a článku VII, ktoré nadobúdajú účinnosť 1. februára 2004“. Odôvodnenie: Vypustením § 134 a 137 zo zákona o prokurátoroch a právnych čakateľoch prokuratúry a vypustením § 95 zo zákona o sudcoch a prísediacich sa sleduje odstránenie inštitútu príplatku k dôchodku prokurátorov a sudcov ako nesystémového prvku v systéme sociálneho zabezpečenia. Reformovaný systém sociálneho zabezpečenia bude pozostávať z tzv. troch pilierov, pričom systém doplnkového dôchodkového sporenia vytvára priestor na zabezpečenie nadstavbovej zložky starobného dôchodku. Rovnakým spôsobom postupovala Národná rada Slovenskej republiky aj pri schvaľovaní novely zákona o štátnej službe. Ďalším dôvodom navrhovanej zmeny sú aj nároky na štátny rozpočet. Ďalej žiadam, aby boli na osobitné hlasovanie vyňaté body 12, 27, 74 a 100 zo spoločnej správy. Ďakujem.